Αγαπητοί γονείς και κηδεμόνες,

Θα θέλαμε να σας προσκαλέσουμε να συμμετέχετε σε μια εξαιρετική δράση που διοργανώνεται από το τμήμα Πολιτιστικών Θεμάτων των Διευθύνσεων Πρωτοβάθμιας Εκπαίδευσης Α’, Β΄. Γ’ Αθήνας, Ανατ. Αττικής και Πειραιά.

Με αφορμή τις εικονογραφικές αναρτήσεις στο διαδίκτυο της βραβευμένης **εικονογράφου Κέλλυς Ματαθία-Κόβο** (δείτε [βιογραφικό σημείωμα](https://drive.google.com/open?id=1QGrkwaIK2PhHw-EJEuGlSi2c9hxixaQm)) σχετικά με τον εγκλεισμό μας στο σπίτι, σχεδιάστηκε από τις Υπεύθυνες Πολιτιστικών Θεμάτων η δράση δημιουργικής γραφής με θέμα: **«Βρες μια ιστορία…»**

Η εικονογράφος μας έχει παραχωρήσει τέσσερις εικόνες.Μπορείτε να βοηθήσετε το παιδί σας να επιλέξει **όσες επιθυμεί (από μία έως και τις τέσσερις) να τις βάλει στη σειρά που θέλει και να δημιουργήσει τη δική του πρωτότυπη ιστορία.** Μπορείτε να εργαστείτε **μόνοι σας ή ομαδικά** (δηλαδή να συνεργαστούν δυο, τρείς ή περισσότεροι συμμαθητές που έχουν την ευκαιρία να συναντηθούν αυτό το διάστημα και να συνδημιουργήσουν την ιστορία)**.**

Σας ενημερώνουμε ότι στην τάξη έχουμε εργαστεί πολλές φορές στη δημιουργία μιας ιστορίας με αφορμή την εικόνα. Γνωρίζουμε, λοιπόν, ότι τα παιδιά είναι ικανά να εμπνευστούν υπέροχες ιστορίες. Επίσης, είναι μια καλή ευκαιρία για να ξανασυζητήσετε με τα παιδιά σας την εμπειρία του εγκλεισμού και να αναμοχλεύσετε τα συναισθήματά τους.

Στη συνέχεια, εφόσον οι μαθητές έχουν ολοκληρώσει την ιστορία τους:

* Την φέρνετε στο σχολείο ή την αποστέλλετε με το ηλεκτρονικό ταχυδρομείο.
* Η νηπιαγωγός αποστέλλει την ιστορία με τις αντίστοιχες εικόνες στην Υπεύθυνη Πολιτιστικών Θεμάτων.
* επιλέγεται μία από τις ιστορίες με τις αντίστοιχες εικόνες στις περιπτώσεις που τα παιδιά έχουν εργαστεί ατομικά ή σε μικρές ομάδες και αποστέλλεται στην Υπεύθυνη Πολιτιστικών Θεμάτων. Η επιλογή γίνεται με κριτήρια την πρωτοτυπία, την ισορροπία, την ευρηματικότητα και την αφηγηματική συνέχεια του κειμένου.

Οι ιστορίες θα πρέπει να αποσταλούν το αργότερο **μέχρι τις 27/5/2020.**

Παράλληλα, σε προαιρετική βάση, με τις ίδιες εικόνες μπορείτε και εσείς, **οι γονείς** των μαθητών, να δημιουργήσετε το δικό σας κείμενο και να το μοιραστείτε με τους μαθητές και τους/τις εκπαιδευτικούς.

Αν χρειάζεστε βοήθεια ή έχετε κάποιες απορίες μπορείτε να επικοινωνείτε με την κυρία Πετρούλα Σπυροπούλου στο τηλ. 6973899995.

Αναμένουμε με πολλή αγωνία τις δημιουργίες σας.

Με εκτίμηση

Οι Νηπιαγωγοί